На основу члана 23. став 2. Закона о референдуму и народној иницијативи ("Службени гласник РС", бр. 48/94 и 11/98), а сходно члану 86. Закона о избору народних посланика ("Службени гласник РС", бр. 35/00 и 18/04),

Републичка изборна комисија, на седници одржаној 2. новембра 2006. године, утврдила је

**И З В Е Ш Т А Ј  
  
О РЕЗУЛТАТУ РЕПУБЛИЧКОГ РЕФЕРЕНДУМА РАДИ ПОТВРЂИВАЊА НОВОГ УСТАВА РЕПУБЛИКЕ СРБИЈЕ**

**I**

Републички референдум ради потврђивања новог Устава Републике Србије расписала је Народна скупштина Одлуком о расписивању републичког референдума ради потврђивања новог Устава Републике Србије ("Службени гласник РС", број 83/06), 30. септембра 2006. године.

Републички референдум је спровела Републичка изборна комисија, као и општинске комисије за спровођење републиког референдума и гласачки одбори, које је образовала Републичка изборна комисија.

Гласање на републичком референдуму обављено је 28. и 29. октобра 2006. године на 8.401 гласачком месту у Републици Србији и 40 гласачких места у иностранству.

**II**

Резултат референдума је следећи:

Од укупно 6.639.385 грађана Републике Србије, који имају бирачко право и који су уписани у бирачки списак, према изводима из бирачких спискова и посебним изводима из бирачких спискова гласало је 3.645.517 гласача, односно 54,91% од укупног броја гласача.

Примљено је укупно 6.668.097 гласачких листића, од чега је остало неупотребљено 3.023.763 гласачка листића.

Неважећих гласачких листића било је 25.866, а важећих гласачких листића 3.619.221.

На референдумско питање: "Да ли сте за потврђивање новог Устава Републике Србије", одговор: "ДА" дала су 3.521.724 гласача, односно 53,04% од укупног броја уписаних гласача, а одговор: "НЕ" дало је 97.497 гласача, односно 1,47% од тог броја.

На основу ових резултата гласања, Републичка изборна комисија је утврдила:

- да је референдум пуноважан у смислу члана 24. став 1. Закона о референдуму и народној иницијативи, јер је на њему гласала већина грађана који имају бирачко право и који су уписани у бирачки списак;

- да се на референдуму заокруживањем речи: "ДА" изјаснило 3.521.724 гласача, што чини више од половине укупног броја грађана који имају бирачко право и који су уписани у бирачки списак, чиме се акт о промени Устава сматра коначно усвојеним.

Полазећи од изложеног, Републичка изборна комисија утврђује да је републички референдум ради потврђивања новог Устава Републике Србије успешно обављен у складу са Законом о референдуму и народној иницијативи, те проглашава резултат референдума пуноважним.

**III**

Овај извештај објавити у "Службеном гласнику Републике Србије".

02 Број: 014-795/06  
У Београду, 2. новембар 2006. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК  
Михаило Рулић